২) ২৬ মার্চ ১৯৭১: আগ্রাসী পাকিস্তান সেনাবাহিনীর হাতে গ্রেফতার হওয়ার ঠিক আগের মুহূর্তে বঙ্গবন্ধু শেখ মুজিবুর রহমানের স্বাধীনতার ঘোষণাটিও (Declaration of Independence) স্বাধীন রাষ্ট্র হিসেবে বাংলাদেশের অভ্যুদয়ের মুহূর্তটিকে নির্দেশ করে। আগেই বলেছি, এখানে বঙ্গবন্ধুর দেয়া স্বাধীনতার ঘোষণা অন্য যে-কোনো সাধারণ নেতার বা ব্যক্তির দেয়া ঘোষণা থেকে আলাদা। কারণ, ঘোষণাটি আসছে এমন একজনের কাছ থেকে যিনি দেশের নিরঙ্কুশ সংখ্যাগরিষ্ঠের নেতা। নির্বাচনের ফলাফল এবং ম্যানডেট-ই সে নিরঙ্কুশতার প্রমাণ, আর সে নির্বাচনও ছিল এমনই এক নির্বাচন যার মূল চালিকা শক্তিই ছিল ঐতিহাসিক ৬ দফা, যা বাঙালির আত্মনিয়ন্ত্রণের দাবিকে লিপিবদ্ধ-করা সবচেয়ে গুরুত্বপূর্ণ দলিল।